
Αξιότιμε κύριε Υπουργέ,


Με ιδιαίτερη ανησυχία πληροφορούμαστε το τελευταίο χρονικό διάστημα ότι το Υπουργείο σας προσανατολίζεται στο να άρει την ευνοϊκή ρύθμιση σχετικά με το μειωμένο καθεστώς ΦΠΑ που ισχύει για τα νησιά των Κυκλάδων.

Τελευταία δε και μετά την ανακίνηση του θέματος από τα ΜΜΕ έχουμε γίνει αποδέκτες αυτής της ανησυχίας από τους επιχειρηματίες των νησιών.

 
Σας γνωρίζουμε ότι, δυστυχώς, η γενικότερη κακή οικονομική κατάσταση έχει πλήξει σοβαρά και την περιοχή μας, με αποτέλεσμα τα 15.500 μέλη του Επιμελητηρίου μας να αντιμετωπίζουν πλέον σωρεία δυσεπίλυτων προβλημάτων. 

Οι απανωτές εκταμιεύσεις των τελευταίων χρόνων από την εφορία, η διαρκώς συρρικνούμενη τουριστική περίοδος και η μείωση του αριθμού και της ποιότητας των τουριστών στα περισσότερα νησιά, οδηγούν σε δυσοίωνες καταστάσεις.

Να διευκρινίσουμε ότι οι Κυκλάδες δεν είναι μόνο τα 4 – 5 νησιά της λεγόμενης «α΄ ταχύτητας», τα οποία δημιουργούν μία ψευδαίσθηση ότι δήθεν υπάρχει ευμάρεια και οικονομική ανάπτυξη. Δεν πρέπει να ξεχνάμε ότι υπάρχουν 24 νησιά συνολικά με διαφορετικό επίπεδο ανάπτυξης το καθένα, πράγμα που δημιουργεί ούτως ή άλλως μία μεγάλη εσωτερική ανισότητα.
Κύριε υπουργέ,

Οι επιχειρηματίες της περιοχής μας έτρεφαν σημαντικές προσδοκίες. Δυστυχώς όμως ένα χρόνο μετά, ζωτικής σημασίας προβλήματα όχι μόνο δεν έχουν επιλυθεί αλλά κάποια από αυτά έχουν χειροτερέψει (συγκοινωνίες, στελέχωση υπηρεσιών κλπ).

Τέλος, θέλουμε να επικαλεστούμε τη συνταγματική επιταγή σχετικά με την προστασία των νησιωτικών περιοχών και την ιδιαίτερη αντιμετώπιση που οφείλει στα προβλήματά τους η Πολιτεία.

Θα είχε ιδιαίτερο ενδιαφέρον εάν μελετούσαμε την πολιτική και τα αποτελέσματά της στην γειτονική Τουρκία η οποία είναι ο άμεσος ισχυρός ανταγωνιστής των επιχειρήσεων των Κυκλάδων και της Δωδεκανήσου, οι οποίες θα πληγούν ακόμη περισσότερο στην ανταγωνιστικότητα του προϊόντος τους.

Δεν επιθυμούμε να επιχειρηματολογήσουμε περισσότερο πάνω στο θέμα αυτό, καθότι γνωρίζουμε ότι είστε γνώστης των δεδομένων της περιοχής μας, με τις ιδιαιτερότητες και τις δυσκολίες. Παρά τις όποιες τυχόν οικονομικές δυσκολίες υπάρχουν, θα είναι τραγικό λάθος να δοθεί από εσάς ένα τέτοιο καίριο χτύπημα στις επιχειρήσεις των Κυκλάδων. 

Σας καλούμε λοιπόν να υλοποιηθούν αρχικά οι δεσμεύσεις της κυβέρνησής που αφορούν στην ανάπτυξη της περιοχής μας και τη στήριξη της τοπικής οικονομίας και να μην εφαρμοστούν πρώτα εισπρακτικά μέτρα και ειδικά σε μία διαφαινόμενη δύσκολη τουριστική σαιζόν για την οποία οι επιχειρήσεις έχουν ήδη δεσμευτεί για την τιμολογιακή τους πολιτική.

